અમદાવાદઃ મહેસાણા જેલમાં સજા ભોગવતા બે કાચા કામના કેદી પોલીસને થાપ અાપી ફરાર થઈ જતાં ભારે દોડધામ મચી ગઈ હતી. અા અંગેની વિગત એવી છે કે બળાત્કારના કેસમાં સંડોવાયેલા કાચા કામના બે કેદી મહેશજી ઠાકોર અને સોનાજી ઠાકોરને મહેસાણાની જિલ્લા જેલમાં કાચા કામના કેદી તરીકે રાખવામાં અાવ્યા હતા. રવિવારે સાંજના છ વાગ્યાના સુમારે કેદીઓને જમવાનું અાપવાનું શરૂ હતું ત્યારે ફરજ પરના જેલકર્મચારીઓની અાંખમા ધૂળ નાખી અા બંને કેદી જેલના દરવાજાથી બહાર નીકળી પળવારમાં ફરાર થઈ ગયા હતા. બે કેદી જેલમાંથી નાસી છુટવાની જાણ થતાં ઉચ્ચ અધિકારીઓ પણ અાવી પહોંચ્યા હતા અને ચોતરફ નાકાબંધી કરી વાહન ચેકિંગ શરૂ કરી દીધું હતું. જો કે ફરાર કેદીઓનો કોઈ પત્તો લાગ્યો ન હતો. અા બંને કેદી એક સગીરાને ભગાડી જઈ તેના પર બળાત્કાર અાચરવાનો ગુનામાં સંડોવાયેલા હતા. લાંગણજ પોલીસે બંનેની ધરપકડ કરી જેલભેગા કર્યા હતા. અા કેસનો ચુકાદો અાવે તે પહેલાં જ બંને પોલીસને થાપ અાપી નાસી છુટ્યા છે.